b'\n_START_ARTICLE_\nTopola (mesto)\n_START_SECTION_\nGeografija\n_START_PARAGRAPH_\nMesto Topola se nahaja v sredi\xc5\xa1\xc4\x8du \xc5\xa0umadije, v osrednji Srbiji, okoli 80 km je oddaljena od Beograda, 42 km od Kragujevca, 40 km od Gornjeg Milanovca in 12 km od Ara\xc4\x91elovca. Locirana je na vzno\xc5\xbeju hriba Oplenac in je obdana z dolinama reke Kamenice in Jasenice.\n_START_SECTION_\nZgodovina\n_START_PARAGRAPH_\nTopola se kot naselbina v pisnih virih prvi\xc4\x8d omenja v obdobju avstrijske zasedbe severne Srbije (1717-1739), v popisu obmejnih nahij Srbije, po sklenjenem miru v Po\xc5\xbearevcu (1717), kjer se pod imenom Dopala navaja v okro\xc5\xbeju Kragujevac._NEWLINE_Prvotno se je vas imenovala Kamenica, tako kot lokalna reka. Na glavni trgovski poti proti Beogradu je rasel topol, pri katerem so se radi ustavljali potujo\xc4\x8di trgovci in prevozniki (sekirid\xc5\xbeije), na lokaciji \xc2\xbbpri topolu\xc2\xab, zato je toponim Topola postopno povsem zamenjal staro ime Kamenica._NEWLINE_Srbski trgovec, doma\xc4\x8din Jurij (\xc4\x90or\xc4\x91e) Petrovi\xc4\x87, znan kot Kara\xc4\x91or\xc4\x91e (\xc4\x8crni Jurij), voditelj (vo\xc5\xbed) prve srbske vstaje proti Turkom v za\xc4\x8detku 19. stoletja, je po zmagah v bojih Topolo razglasil za prestolnico osvobojene Srbije. Topola ni dolgo u\xc5\xbeivala v miru, mo\xc4\x8dnej\xc5\xa1i Turki so leta 1813 srbski upor zatrli, Kara\xc4\x91or\xc4\x91evo hi\xc5\xa1o in mesto pa poru\xc5\xa1ili in po\xc5\xbegali._NEWLINE_Druga faza poselitve in razvoja naselbine se je pri\xc4\x8dela leta 1805, ko je dal vo\xc5\xbed Kara\xc4\x91or\xc4\x91e zgraditi palisado, s katero je obdal mestece in svojo na novo zgrajeno hi\xc5\xa1o (konak) na vzno\xc5\xbeju hriba Oplenac. Tako je postala Topola utrjeno strate\xc5\xa1ko pomembno naselje, ki je z razvojem srbske dr\xc5\xbeavotvornosti pridobivala na politi\xc4\x8dnem pomenu. Med leti 1808 in 1013 je bila \xc5\xbee obdana z obzidjem z obrambnimi stolpi, zgrajene so bile cerkev, \xc5\xa1ola in druge javne zgradbe. S tem je postala center nacionalnega pomena, v katerega so se priseljevali \xc5\xa1tevilni srbi iz osvobojenih in \xc5\xa1e neosvobojenih delov Srbije. Ker je bila neuradna prestolnica srbskih upornikov, s sede\xc5\xbeem voditelja upora, so v njej sprejemali tudi tuje diplomate, tu so se vr\xc5\xa1ili pogovori in sklepali dogovori. \xc4\x8cetudi je imela nahija svoj sede\xc5\xbe v Kragujevcu, je v \xc4\x8dasih pred ustanovitvijo srbske dr\xc5\xbeave imela Topola veliko ve\xc4\x8dji politi\xc4\x8dni pomen. \xc5\xa0iritev Topole se je nadaljevala z za\xc4\x8detkom vladavine kneza Aleksandra Kara\xc4\x91or\xc4\x91evi\xc4\x87a (1842 -1858), (mlaj\xc5\xa1ega sina Kara\xc4\x91or\xc4\x91a), ki je dal obnoviti dru\xc5\xbeinsko posestvo na Oplencu, gradbena dela so pove\xc4\x8dala priseljevanje, zato se je na obeh straneh ceste Beograd - Kragujevac razvilo trgovsko sredi\xc5\xa1\xc4\x8de (\xc4\x8dar\xc5\xa1ija) z novimi stavbami in trgovinami.\n_START_SECTION_\nPodnebje in mikroklima\n_START_PARAGRAPH_\nMesto z nadmorsko vi\xc5\xa1ino okoli 215 m.n.m. ima tudi zaradi vpliva gozda na bli\xc5\xbenjem Oplencu nekoliko omiljeno celinsko podnebje, sicer zna\xc4\x8dilno za Balkan (mrzle zime in vro\xc4\x8da poletja), s povpre\xc4\x8dno temperaturo okoli 11 \xc2\xb0C. Topola je zaradi ugodnih vremenskih vplivov in naravnih danosti od nekdaj znana po vinogradni\xc5\xa1tvu in sadjarstvu.\n_START_SECTION_\nZnamenitosti\n_START_PARAGRAPH_\nNa robu Topole stoji rekonstruirana Kara\xc4\x91or\xc4\x91eva  hi\xc5\xa1a (Kara\xc4\x91or\xc4\x91ev konak), kjer je bila do zatrtja prva prestolnica Kara\xc4\x91or\xc4\x91evi\xc4\x87eve Srbije.'